钦定古今图书集成/明伦汇编/氏族典/第120卷 > 陈彦谦
## 钦定古今图书集成/明伦汇编/氏族典/第120卷 > 陈彦谦

按《十国春秋》，“吴陈彦谦，常州人。为人多智略，善理繁
剧。高祖时官润州司马，为徐温所亲信。温行部昇州，
常喜其繁盛，彦谦劝温徙镇海军治焉。温从其说，即
以彦谦为镇海节度判官。温于军国事，但举其大纲
细务悉委彦谦主之，江淮称治。武义元年，温与吴越
兵战于无锡，温病热不能治军。彦谦迁中军旗鼓于”
左，取貌类温者，擐甲胄号令军事，温得少息。未几，兼
楚州团练使，疾革，徐知诰恐其遗言及继嗣事，医药
金帛相属于道，以结其心。彦谦密留书于温，卒劝以
所生子为嗣，时皆多其有义。先是，金陵工成，彦谦上
费用之籍于温，温曰：“吾既任公，何以此相溷也？”竟不
复会计。温始终推心腹用之，故彦谦亦以此报温。